কমিশনের বাইরে BLO-দের বিক্ষোভ, সুপ্রিম মামলায় এবার কী হবে?

ওয়েব ডেস্ক: এসআইআর (SIR) প্রক্রিয়া চলাকালীন অবস্থান বিক্ষোভ চালিয়ে যাচ্ছেন বিএলও’রা। মঙ্গলবারও নির্বাচন কমিশনের অফিসের সামনে অবস্থান বিক্ষোভ করেন রাজ্যের বিএলও’রা (BLO)। শুধু তাই নয়, সুপ্রিম কোর্টের (Supreme Court) প্রধান বিচারপতির দৃষ্টি আকর্ষণ করে মামলার দ্রুত শুনানির আবেদনও জানালেন বুথ লেভেল অফিসাররা।

বিএলও’দের উপর অস্বাভাবিক কাজের চাপ ও মৃত্যুর ঘটনার অভিযোগ আগেই সুপ্রিম কোর্টের দৃষ্টি আকর্ষণ করেছে। দেশের নতুন প্রধান বিচারপতি সূর্য কান্তের বেঞ্চে গত বুধবার এসআইআর–সম্পর্কিত মামলাটি শুনানিতে ওঠে। বিচারপতি জয়মাল্য বাগচীও এজলাসে উপস্থিত ছিলেন। মামলাটি আদালত পুনরায় শুনবে বৃহস্পতিবার।

আরও পড়ুন: বিলি না হওয়া এনুমারেশন ফর্ম আপলোড নিয়ে বিরাট নির্দেশ কমিশনের

শুনানির শুরুতেই সিনিয়র আইনজীবী প্রশান্ত ভূষণ আদালতকে জানান, নির্ধারিত সময়সীমার ভিতরে এসআইআর–এর কাজ শেষ করতে গিয়ে বিএলও’দের উপর অমানবিক চাপ তৈরি হয়েছে। তিনি অভিযোগ করেন, অতিরিক্ত চাপ সহ্য করতে না পেরে পশ্চিমবঙ্গের অন্তত এক জন বিএলও আত্মহত্যা করেছেন। রাজ্যে এখন পর্যন্ত মোট একাধিক বিএলও–র মৃত্যু নিয়ে প্রশ্ন উঠেছে—এমন তথ্যও আদালতে পেশ করেন তিনি।

এর আগেই রাজ্যের মুখ্য নির্বাচনী আধিকারিক দফতর বিএলও–দের মৃত্যু নিয়ে প্রাথমিক পদক্ষেপ করেছে। সিইও দফতর জানিয়েছে, প্রতিটি মৃত্যুর ঘটনায় বিস্তারিত রিপোর্ট ও ময়নাতদন্তের নথি তলব করা হয়েছে। প্রয়োজনে কর্তব্যরত অবস্থায় মৃত্যুর স্বীকৃতি কমিশনকে জানানো হবে।