পথকুকুর নিয়ে সুপ্রিম কোর্টের রায় পুনর্বিবেচনার দাবি, দেশের ৫০ হাজার পশুপ্রেমীর চিঠি শীর্ষ আদালতে

নয়াদিল্লি: শিক্ষা প্রতিষ্ঠান, হাসপাতাল, বাস স্ট্যান্ড, রেল স্টেশন, খেলার মাঠের মতো জায়গাগুলি একেবারে পথকুকুরমুক্ত করতে হবে। সম্প্রতি এমনটাই নির্দেশ দিয়েছে সুপ্রিম কোর্ট (Supreme Court)। শীর্ষ আদালতের সেই রায় পুনর্বিবেচনার আর্জি জানিয়ে এবার দেশের বিভিন্ন প্রান্ত থেকে প্রায় ৫০ হাজার পশুপ্রেমী চিঠি দিলেন সুপ্রিম কোর্টকে।

জানা গিয়েছে, একটি স্বেচ্ছাসেবী সংগঠন এই কর্মসূচির আয়োজন করে। তাদের দাবি, পথকুকুরদের নিয়ে গত ৭ নভেম্বরের রায় পুনর্বিবেচনা করা হোক। এই মর্মেই সবাইকে চিঠি পাঠাতে বলা হয়। সংগঠনটি জানিয়েছে, চেন্নাই-কন্যাকুমারী-ইম্ফল-সহ দেশের প্রায় সব শহর থেকেই মানুষজন অংশগ্রহণ করেছেন। শুধুমাত্র রাজধানী থেকেই প্রায় ১০ হাজার মানুষ সুপ্রিম কোর্টকে চিঠি পাঠিয়েছে।

আরও পড়ুন: রীল বানানোর অপরাধে তিরস্কার, আতঙ্কে স্কুলের তৃতীয় তলা থেকে ঝাঁপ অষ্টম শ্রেণির ছাত্রের

গত ৭ নভেম্বর পথকুকুর নিয়ে বড়সড় নির্দেশ দেয় সুপ্রিম কোর্টের বিচারপতি বিক্রম নাথ, বিচারপতি সন্দীপ মেহতা এবং বিচারপতি এনভি আঞ্জরিয়ার বেঞ্চ। তারা জানায়, শিক্ষা প্রতিষ্ঠান, হাসপাতাল, বাস স্ট্যান্ড, রেল স্টেশন, খেলার মাঠের মতো জায়গাগুলি একেবারে পথকুকুরমুক্ত করতে হবে। ডগ শেল্টারে পাঠিয়ে দিতে হবে পথকুকুরগুলিকে। আগামী আট সপ্তাহের মধ্যেই এই কাজ সম্পন্ন করতে হবে বলে নির্দেশ শীর্ষ আদালতের। সেই সঙ্গে সুপ্রিম কোর্ট জানিয়েছে, যে এলাকা থেকে পথকুকুরদের শেল্টারে পাঠানো হবে, ওই এলাকায় আর ফেরানো যাবে না। কেবল পথকুকুর নয়, জাতীয় সড়ক সংলগ্ন এলাকা থেকে যাবতীয় গবাদি পশুকেও সরানোরও নির্দেশ দিয়েছে সুপ্রিম কোর্ট।

উল্লেখ্য, পথকুকুরের দৌরাত্ম্য প্রাণ ওষ্ঠাগত হয়েছিল দিল্লিবাসীর। একের পর এক কুকুরের কামড়ের ঘটনায় স্বতঃপ্রণোদিত হয়ে পদক্ষেপ করে সুপ্রিম কোর্ট। পরিস্থিতি সামাল দিতে প্রথমে দিল্লির রাস্তা থেকে কুকুরদের সরিয়ে নেওয়ার নির্দেশ দেওয়া হয়। এই সিদ্ধান্তে বিতর্ক মাথাচাড়া দিলে দেশব্যাপী পথকুকুরদের সামলাতে নীতি লাগুর সিদ্ধান্ত নেওয়া হয়। যেখানে কুকুরদের প্রতিষেধক ও বন্ধ্যাত্বকরণে জোর দেওয়া হয়। শেল্টার হোমে বন্ধ্যাত্বকরণের পর ওই এলাকাতেই কুকুরদের ফেরানোর কথা বলা হয়। কিন্তু গত ৭ নভেম্বর বলা হয়, ওই এলাকায় ফেরানো যাবে না পথকুকুরদের। গোটা দেশজুড়েই কার্যকর হবে এই সিদ্ধান্ত।